Vrou vas wat glo baba ontvoer(Foto verskaf deur SAPD) ŉ 35-jarige vrou sal Donderdag in ŉ hof in KwaZulu-Natal verskyn op aanklag van ontvoering nadat sy glo ŉ pasgebore baba gesteel het. Lt.kol. Thulani Zwane, woordvoerder van die polisie, het gesê ŉ 18-jarige ma van Mfekayi was verlede Vrydag van Hlabisa-hospitaal na Mtubatuba op pad nadat sy geboorte geskenk het in die hospitaal. “ŉ 35-jarige vrou het agter die ma gesit en gevra of sy die een dag oue babatjie kan vashou. Die ma het ingestem, omdat dit gelyk het of die vrou simpatiek is.” Toe hulle by Mtubatuba-taxistaanplek aankom, het die vrou die ma gevra om lugtyd by ŉ nabygeleë winkel te gaan koop en onderneem om vir haar te wag. “Toe die ma egter terugkeer, het die vrou met haar pasgebore baba verdwyn. Die saak is by Mtubatuba-polisie aangemeld.” Die Mtubatuba-gemeenskap het Maandagaand na Makhambane gegaan nadat hulle inligting ontvang het van ŉ vrou wat ŉ pasgebore baba by haar het, wat nie aan haar behoort nie. “Die polisie is ontbied en die vrou is aan die polisie oorgegee. Sy is in hegtenis geneem. Die baba is veilig gevind. Die ma het die vrou positief uitgeken as die persoon wat saam met haar in die taxi gery het.” Die verdagte verskyn Donderdag in die Mtubatuba-landdroshof.